Președintele Klaus Iohannis a anunțat că în această săptămână nu va mai exista nicio schimbare de miniștri.

Foto: InquamPhotos/Octav Ganea

Principalele declarații ale președintelui:

Am primit, la 2 zile după remanierea guvernamentală, o propunere de remaniere guvernamentală. Acest lucru nu e de bun augur.

Avem guverne PSD-ALDE de nici 2 ani.

Lucrurile merg foarte prost în privința guvernării. PSD este deja la al 3-lea guvern.

N-o să vă vină să credeți, sunt 70 de politicieni care au fost sau sunt miniștri în aceste guverne în nici 2 ani. Așa nu se poate guverna.

E imposibil să schimbi miniștri toată ziua - bună ziua, de asta se ocupă PSD. Cum să ne imaginăm că poate să funcționeze un guvern cu două remanieri într-o săptămână? În acest fel nu se poate continua.

Eu nu sunt de acord să contribui la o astfel de guvernare care seamănă mai degrabă cu un carusel.

În această săptămână nu va mai exista nicio schimbare de miniștri. La momentul potrivit vom discuta aceste propuneri. Nu se va întâmpla nimic până după 1 decembrie.

Această remaniere după remaniere va fi luată în analiză cel mai devreme după sărbătorile dedicate Centenarului și zilei de 1 Decembrie. Până atunci pot să vă spun că nu se va întâmpla nimic.

Despre posibila sesizare a CCR:

Nu știu ce conflict vor să invoce. Eu i-aș invita, în loc să continue acest carusel, să mai muncească un pic în guvern. Cred că e rezonabil să așteptăm să și guvernăm un pic.

Nu îmi e teamă nici de suspendare. Toate acțiunile mele se încadrează în cadrul constituțional.

Despre demisia lui Lucian Șova:

Unii speculează că aș bloca activitatea guvernului. Nici vorbă. Guvernul este complet, nu are decât să lucreze. Nu e post de paznic la cooperativă e post de ministru.

Ministrul stă și muncește în folosul țării până când se publică în Monitorul Oficial actul de eliberare din funcție.

Am spus că Guvernul Dragnea Dăncilă e un accident al democrației. Nu cred că vă așteptați acum să evaluez miniștri.

Sărbătorile naționale trebuie respectate cum se cuvine. Nu cred că românii au nevoie de acesc circ de remanieri înainte de sărbătoarea națională. Haideți să sărbătorim Centenarul așa cum se cuvine.